**Všeobecne záväzné nariadenie**

**Obce Lokca**

**č. 1/2016**

 **o určení miesta, času a bližších podrobnostiach zápisu dieťaťa na plnenie povinnej školskej dochádzky v základných školách**

Obecné zastupiteľstvo v Lokci v zmysle § 6 ods. 1 zákona Slovenskej národnej rady č. 369/1990 Zb. o obecnom zriadení v znení neskorších predpisov, § 20 ods. 3 písm. a) zákona č. 245/2008 o výchove a vzdelávaní (školský zákon) a o zmene a doplnení niektorých zákonov sa uznieslo na tomto všeobecne záväznom nariadení (ďalej len „nariadenie“).

§ 1

Úvodné ustanovenie

Účelom tohto nariadenia je:

1. Ustanoviť bližšie podrobnosti o  povinnostiach a právach rodičov alebo inej fyzickej osoby než rodiča, ktorá má dieťa zverené do osobnej alebo do pestúnskej starostlivosti na základe rozhodnutia súdu (ďalej len „zákonný zástupca“) v súvislosti s prihlásením dieťaťa na plnenie povinnej školskej dochádzky v základnej škole (ďalej len „škola“) v zriaďovateľskej pôsobnosti obce Lokca (ďalej len „obec“).
2. Určiť miesto a čas zápisu dieťaťa na plnenie povinnej školskej dochádzky v škole.

§ 2

Povinná školská dochádzka

1. Povinná školská dochádzka sa začína začiatkom školského roka, ktorý nasleduje po dni, keď dieťa dovŕši šiesty rok veku a dosiahne školskú spôsobilosť.
2. Ak dieťa po dovŕšení šiesteho roku veku nedosiahlo školskú spôsobilosť a pochádza zo sociálne znevýhodneného prostredia, zákonný zástupca môže požiadať riaditeľa školy o odklad začiatku školskej dochádzky o jeden školský rok. Súčasťou žiadosti zákonného zástupcu je odporučenie všeobecného lekára pre deti a dorast a odporučenie príslušného zariadenia výchovného poradenstva a prevencie.
3. Povinná školská dochádzka sa plní v základných školách a v školách pre žiakov so špeciálnymi výchovno-vzdelávacími potrebami.
4. Nikoho nemožno oslobodiť od plnenia povinnej školskej dochádzky.

§ 3

Práva a povinnosti zákonného zástupcu pri zápise

1. Zákonný zástupca dieťaťa je povinný prihlásiť dieťa na plnenie povinnej školskej dochádzky v  škole  v školskom obvode, v ktorom má dieťa trvalý pobyt v čase zápisu. Zápis sa vykoná podľa § 4. Ak dieťa nemá trvalý pobyt, zákonný zástupca dieťa prihlási na povinnú školskú dochádzku v škole, ktorú určí orgán miestnej štátnej správy v školstve.
2. Zákonný zástupca má právo vybrať pre svoje dieťa aj inú školu mimo školy v školskom obvode, v ktorom má trvalý pobyt. Riaditeľ tejto školy udelí súhlas s prijatím s prihliadnutím na kapacitné možnosti školy, po umiestnení a uspokojení záujmu zákonných zástupcov detí, patriacich podľa trvalého pobytu k príslušnej škole, resp. po umiestnení detí v škole na základe rozhodnutia súdu.
3. O prijatí dieťaťa na základné vzdelávanie rozhodne riaditeľ školy do 15.júna, ktorý predchádza školskému roku, v ktorom sa má základné vzdelávanie začať.
4. Ak zákonný zástupca dieťaťa požiada výnimočne o prijatie dieťaťa, ktoré nedovŕšilo šiesty rok veku na plnenie školskej dochádzky, je povinný k žiadosti predložiť súhlasné stanovisko príslušného zariadenia výchovného poradenstva a prevencie a súhlasné vyjadrenie všeobecného lekára pre deti a dorast.
5. Zákonný zástupca môže zapísať dieťa iba na jednu školu.

§ 4

Miesto a čas zápisu

1. Zápis dieťaťa do 1. ročníka sa uskutoční v priestoroch školy v zriaďovateľskej pôsobnosti Obce Lokca v 14. – 15. týždni príslušného kalendárneho roka v utorok od 13.00 hodiny do 17.00 hodiny.
2. Ak sa zápis zo závažných dôvodov, najmä organizačných a prevádzkových, nebude môcť uskutočniť podľa odseku 1, určí náhradný termín zápisu starosta oznámením.
3. Zákonný zástupca je povinný pri zápise predložiť doklady s osobnými údajmi:
	1. meno a priezvisko, dátum narodenia, rodné číslo, miesto narodenia, národnosť, štátne občianstvo, trvalé bydlisko dieťaťa,
	2. meno a priezvisko, adresu zamestnávateľa, trvalé bydlisko zákonných zástupcov, telefónne číslo
	3. alebo doklad o zdravotnom stave dieťaťa, ak sa vyžaduje podľa osobitného predpisu.
4. Základná škola organizuje slávnostný zápis detí za účasti zákonného zástupcu a dieťaťa.
5. Riaditeľ základnej školy zverejní miesto, čas a ďalšie podrobnosti zápisu podľa tohto nariadenia obvyklým spôsobom, najneskôr 15 pracovných dní pred zápisom.

§ 5

Školské obvody základných škôl

Školský obvod základnej školy v zriaďovateľskej pôsobnosti obce Lokca ustanovuje osobitný predpis.

§ 6

Priestupky

1. Priestupku sa dopustí zákonný zástupca dieťaťa, ktorý ohrozuje jeho výchovu a vzdelávanie alebo zanedbáva starostlivosť o povinnú školskú dochádzku dieťaťa, najmä ak dieťa neprihlási na povinnú školskú dochádzku alebo dieťa neospravedlnene vynechá viac ako 60 vyučovacích hodín v príslušnom školskom roku.
2. Za priestupok možno uložiť zákonnému zástupcovi pokutu do 331,50 €.
3. Pokutu možno uložiť do jedného roka odo dňa, keď správny orgán zistil porušenie povinnosti, najneskôr však do troch rokov odo dňa, keď k porušeniu povinnosti došlo.

§ 7

Záverečné ustanovenia

(1) Zrušuje sa Všeobecne záväzné nariadenie obce Lokca č. 3/2015 o určení miesta, času a bližších podrobnostiach zápisu dieťaťa na plnenie povinnej školskej dochádzky v základných školách.

(2) Obecné zastupiteľstvo Obce Lokca sa na tomto všeobecne záväznom nariadení uznieslo dňa 12.2.2016

(3) Všeobecne záväzné nariadenie nadobúda účinnosť dňom 1.3.2016.

Vyvesené: 13.2. 2016

Zvesené: 29.2. 2016

**Ing. Miroslav Valčičák**

 **starosta obce**